KIRJALLINEN KYSYMYS E-0760/02 esittäjä(t): Brigitte Langenhagen (PPE-DE) komissiolle. Sivusaaliiden käyttö.



Virallinen lehti nro 301 E , 05/12/2002 s. 0053 - 0054



KIRJALLINEN KYSYMYS E-0760/02 esittäjä(t): Brigitte Langenhagen (PPE-DE) komissiolle (18. maaliskuuta 2002) Aihe: Sivusaaliiden käyttö Eräissä kalastusmaissa on ilmeisesti yleistä, että sivusaaliita ei heitetä takaisin mereen, vaan ne on tuotava varsinaisen saaliin mukana maihin. 1. Missä maissa menetellään näin, ja millaisia kokemuksia niissä on saatu tästä menetelmästä? 2. Onko komission mielestä mahdollista jättää sivusaaliit (alamittaiset kalat, ei-toivottu saalis) nykykäytännön vastaisesti heittämättä takaisin mereen ja tuoda ne sen sijaan maihin ja markkinoida ne sekä laskea nämä saaliit kiintiöihin ja tavallaan suojella kantoja? 3. Mitä komissio ehdottaa tämän kiusallisen sivusaalis- ja takaisinpäästöasian sääntelemiseksi yhteisen kalastuspolitiikan uudistamisen yhteydessä? Franz Fischlerin komission puolesta antama vastaus (18. huhtikuuta 2002) Ilmaisu sivusaaliit ei ole tässä yhteydessä kovin käyttökelpoinen. Kalastajat usein hyödyntävät kutakin pyydystä käyttäessään samanaikaisesti useita eri lajeja. Tavallisesti saaliissa on määrällisesti hallitsevana suhteellisen pieni lajien joukko, jota suurempi lajien joukko on määrällisesti vähemmän hallitseva. Määrällisesti vähemmän hallitsevien lajien arvo painoyksikköä kohti on kuitenkin suuri, minkä vuoksi ne tuovat tervetulleen lisän kalastajien tuloihin. Lisäksi kalastettaessa saadaan saaliiksi kaloja, joita kalastajat eivät halua tuoda maihin, koska niiden kauppa-arvo on vähäinen tai olematon tai joita ei lain mukaan saa tuoda maihin. 1. Norjassa noudatetaan periaatetta, jonka mukaan saaliiksi saatuja tärkeimpiin kaupallisesti hyödynnettyihin lajeihin kuuluvia kaloja ei heitetä pois vaan tuodaan satamaan ja lasketaan osaksi asianmukaista kiintiötä. Useista tiedusteluista huolimatta komissio ei ole saanut yksityiskohtaista kuvausta järjestelmästä tai sen onnistumisesta. 2. Komissio toivoo, että pienten kalojen pyynti lopetettaisiin tai sitä vähennettäisiin huomattavasti. Tämä on yhteisön teknisistä toimenpiteistä annetun asetuksen eli kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30. maaliskuuta 1998 annetun neuvoston asetuksen (EY) N:o 850/98(1) peruspyrkimys. Ehdotus alamittaisten kalojen maihin tuomisesta ja niiden markkinoinnista merkitsee luopumista maihin tuotavien kalojen vähimmäiskokovaatimuksesta; komission mielestä tällainen muutos pikemminkin vaarantaisi kalakantojen elpymisen kuin edistäisi sitä. Ei-toivotut saaliit voidaan tuoda maihin, mikäli ne täyttävät lainsäädännössä asetetut vaatimukset, mutta ne heitetään takaisin mereen juuri siksi, että kalastajat, jotka ovat pyytäneet ne, eivät halua kyseisiä saaliita. 3. Saaliiden pois heittämistä torjutaan aluksi parantamalla pienten kalojen pyynnin estäviä tai sitä vähentäviä teknisiä toimenpiteitä. Komissio on sitoutunut laatimaan pois heitettyjä saaliita koskevan toimintasuunnitelman, jonka on määrä valmistua kesäkuuhun 2002 mennessä ja johon mahdollisesti sisältyy muitakin tekijöitä. (1) EYVL L 125, 27.4.1998.